Viihdelehti Stara

**Viihdelehti Stara** on suomalainen lifestyleen, viihteeseen ja matkailuun keskittyvä verkkomedia, joka on ilmestynyt vuodesta 2003. Lehden vastaava päätoimittaja on Jocka Träskbäck. Julkaisussa on uutisia, haastatteluja, videoita ja testituloksia.

Parissa vuodessa Stara.fi kasvoi verkossa yhdeksi Suomen luetuimmista viihdemedioista, ja verkossa viikoittainen lukijamäärä ylitti 100 000 rajan helmikuussa 2008. Vuosina 2006–2013 Stara oli myös aikakauslehti, jonka levikki oli yli 30 000 kappaletta. Aikakauslehden julkaiseminen kuitenkin loppui myöhemmin. Stara tavoittaa verkossa 1,24 mijoonaa eri lukijaa kuukaudessa (maaliskuu 2022).

Toimituksella on kolme vakituista toimittajaa ja se työllistää lisäksi useita freelancereita. Staran tunnettuja brändejä ovat myös Mister Pop ja Miss Pop -äänestykset Suomen komeimmasta ja kauneimmasta poptähdestä. Vuonna 2017 Stara paljasti lukuisten medioiden uutisoineen virheellisesti artisti Kasmiriin ja juontaja Axl Smithiin liittyvästä tuomiosta.

Stara on toiminut aktiivisesti verkkomedioiden tekijänoikeuksien puolestapuhujana ja vaatinut mediataloja kunnioittamaan verkkojulkaisujen oikeuksia. Stara kanteli vuonna 2005 Iltalehden toiminnasta Julkisen sanan neuvostoon, joka antoi Iltalehdelle huomautuksen hyvän journalistisen tavan rikkomisesta.

## Aikakauslehti

Vuoden 2003 toukokuussa lanseerattiin *Stara*-aikakauslehti, jonka levikki oli aluksi 15 000 kappaletta. Lehdestä tuli vuoden 2008 keväällä myös S-iltaravintoloiden asiakaslehti ja levikki kasvoi samalla 30 000 kappaleeseen, jolloin Stara oli yksi maan suurimmista viihdealan aikakauslehdistä. Lehden saattoi tilata liittymällä S-iltaravintoloiden kanta-asiakkaaksi. Se ei ollut irtonumeromyynnissä.

## Blogit
Vuonna 2014 Stara Media Oy osti osuuden BlogBook Finland Oy:n osakekannasta, ja Stara aloitti yhteistyön blogisivusto Blogbookin kanssa. Blogbookin blogikirjoituksia julkaistiin myös tabloid-kokoisessa Stara-kaupunkilehdessä.

## Televisio-ohjelma ja podcastit

Vuonna 2007 esitettiin ensimmäiset Stara-nimiset televisio-ohjelman jaksot Pirkanmaan Kaupunkitelevisiossa ja sittemmin ohjelmaa ryhdyttiin esittämään myös maanlaajuisesti Diggari-kaapelitelevisiokanavalla, jonka peittoalueella oli 700 000 kotitaloutta.

Stara aloitti ensimmäisenä Suomessa kaupalliset podcast -lähetykset elokuussa 2005. Ensimmäisen mainoskatkollisen podcastin Stara julkaisi 7. lokakuuta 2005. Silloin kansainvälinen musiikkikanava Music Television mainosti historiansa ensimmäisen kerran podcastissä. Julkaisu alkoi tuottaa ensimmäisenä Suomessa kaupallisia videopodcasteja 9.5.2007. Ensimmäiset jaksot käsittelivät Helsingin Euroviisuja. Maaliskuussa 2008 Starasta tuli ensimmäinen suomalainen media, jonka videot otettiin mukaan Nokia Video Center -ohjelmiston Euroopan katalogiin ja sitä kautta matkapuhelimiin. Kesällä 2008 julkaistiin Suomen ensimmäinen mainoskatkollinen videopodcast, kun mainostajana oli Hartwall Jaffa.

## Lähteet

## Aiheesta muualla
*Viihdelehti Stara.fi
*Viihdelehti Stara.fi podcast
*Viihdelehti Stara.fi videopodcast
*Stara Media Oy
*IT Viikko: Suomalaislehti mukaan Nokian videopalveluun
*Markkinointi & Mainonta: Viihdelehti Stara kasvaa